**B. Osobitná časť**

**K čl. I**

**K bodu 1 (Čl. 8)**

Legislatívno-technická úprava.

**K bodu 2 (vypustenie § 6 ods. 3)**

Povinnosť služobného úradu vypracovať opis štátnozamestnaneckého miesta sa navrhuje zaradiť do úpravy systemizácie (§ 23 zákona).

**K bodu 3 (§ 7 ods. 6)**

Legislatívno-technická úprava.

**K bodu 4 (nové znenie § 8 a 9)**

Úprava podľa § 8 bezprostredne súvisí so zmenami navrhovanými v úprave centrálneho informačného systému, najmä s úpravou registra bývalých štátnych zamestnancov (§ 27b). Účelom úpravy navrhovanej v novom znení § 8 (spolu so súvisiacou novou úpravou registra bývalých štátnych zamestnancov) je rozšírenie okruhu záujemcov o opätovné zamestnanie v štátnej službe. V tejto súvislosti sa v § 8 navrhuje zmeniť a spresniť niektoré kritériá legálnej definície, konkrétne:

* mení sa dôvod a spôsob skončenia štátnozamestnaneckého pomeru ako podmienka zaradenia do príslušného registra – skončenie vzťahu nebude viazané striktne na organizačné zmeny v služobnom úrade; pri novej úprave sa vychádza primárne zo zásady, že za dôvod skončenia vzťahu by nemal byť zodpovedný štátny zamestnanec,
* z definície (a teda napríklad aj z podmienok zaradenia do príslušného registra) sa vypúšťa výsledok služobného hodnotenia; služobné hodnotenie, resp. jeho neexistencia alebo neaktuálnosť spôsobovala v praxi problémy pri zaraďovaní nadbytočných štátnych zamestnancov do registra (napr. štátna zamestnankyňa po rodičovskej dovolenke nemala služobné hodnotenie alebo toto hodnotenie už nebolo aktuálne, príp. služobné hodnotenie nebolo vykonané a štátny zamestnanec bez vlastného zavinenia nespĺňal podmienku zaradenia do registra),
* zavádza sa podmienka minimálnej doby trvania vzťahu a
* upravuje sa horná veková hranica (menej ako 65 rokov).

Pojem „nadbytočný štátny zamestnanec“ sa nahrádza termínom „bývalý štátny zamestnanec“, ktorý viac zodpovedá obsahu definície i účelu príslušného registra (register bývalých štátnych zamestnancov).

Žiadosť o zaradenie do príslušného registra (register bývalých štátnych zamestnancov) a doba evidencie sa navrhuje upraviť v § 27b. Obdobne ako podľa doterajšej úpravy (v prípade nadbytočného štátneho zamestnanca), bývalý štátny zamestnanec evidovaný v registri sa bude môcť prihlasovať do vnútorného výberového konania (§ 40 ods. 4 v znení návrhu zákona).

Základná definícia pojmu „absolvent“ (§ 9 ods. 1 a 3) zostáva v podstate zachovaná. Za účelom zjednodušenia aplikačnej praxe sa legálne vymedzenie pojmu dopĺňa o úpravu dolnej vekovej hranice (18 rokov) zhodne s predpokladom prijatia do štátnej služby podľa § 38 ods. 1 písm. a) zákona. Úprava (čas) posudzovania splnenia zákonných podmienok sa mení a dopĺňa v súvislosti so zmenou súvisiacej právnej úpravy (§ 23 ods. 3 a 4 a § 44) a vo vzťahu k evidencii v registri absolventov (pôvodne označovanom ako register úspešných absolventov).

Subjekt, ktorý je služobným úradom na účely zákona o štátnej službe, je spravidla aj zamestnávateľom na účely zákona č. 552/2003 Z. z. o výkone práce vo verejnom záujme v znení neskorších predpisov. Predpoklad občianstva nepatrí medzi všeobecné predpoklady výkonu práce vo verejnom záujme (§ 3 ods. 5 zákona č. 552/2003 Z. z.). Zmyslom doplnenia definície pojmu absolvent podľa § 9 ods. 4, spolu s úpravou podľa súvisiacich novelizačných ustanovení návrhu zákona, je umožniť služobnému úradu (ktorý je súčasne zamestnávateľom podľa zákona č. 552/2003 Z. z.) vyhľadávať potenciálnych záujemcov o prácu pri výkone práce vo verejnom záujme a rozšíriť tak možnosti využitia centrálneho informačného systému v praxi.

**K bodu 5 (vypustenie § 9a)**

Právna úprava vzťahujúca sa na absolventov odbornej stáže (tzv. stážisti) bola prijatá novelou zákona o štátnej službe č. 470/2019 Z. z., s účinnosťou od 1. júla 2023. Podstatou tejto úpravy bolo umožniť zaradenie absolventa stáže do registra úspešných absolventov priamo, bez povinnosti absolvovať prvú časť hromadného výberového konania. V dôsledku zmien navrhovaných týmto návrhom zákona (zrušenie hromadného výberového konania, nahradenie registra úspešných absolventov registrom absolventov, v ktorom budú absolventi evidovaní priamo, z vlastnej iniciatívy a bez výberového procesu) úprava podľa § 9a stráca význam. Navrhuje sa preto vypustiť § 9a zo zákonnej úpravy. Účastník stáže (stážista), ktorý spĺňa podmienky ustanovené zákonom (§ 9), bude na účely zákona absolventom.

**K bodu 6 (§ 10 ods. 2)**

Precizovanie povinnosti ohľadom služobných predpisov k odborom štátnej služby vo vybraných služobných úradoch.

Vyššie uvedený postup má zabezpečiť, aby Úrad vlády Slovenskej republiky ako správca centrálneho informačného systému, ktorý v zmysle § 25 ods. 2 druhej vety návrhu zákona vytvára a spravuje číselníky, mal dostupné informácie o aktuálne platných odboroch štátnej služby na dotknutých služobných úradoch za účelom správneho nastavenia číselníka pre tieto služobné úrady.

**K bodu 7 (§ 21 ods. 1)**

Vypúšťa sa úprava vo vzťahu k vyhlasovaniu a uskutočňovaniu prvej časti hromadného výberového konania úradom vlády.

**K bodu 8 (vypustenie § 21 ods. 3)**

Vypustenie § 21 ods. 3 súvisí s novou úpravou niektorých častí (modulov) centrálneho informačného systému, ako aj s úpravou niektorých prechodných ustanovení zákona. Povinnosť služobného úradu spolupracovať s Úradom vlády Slovenskej republiky (ďalej len „úrad vlády“) ako gestorom právnej úpravy, resp. informačná povinnosť služobného úradu podľa § 21 ods. 3 sa nahrádza povinnosťou poskytovať požadované údaje do modulu štátnych zamestnancov (§ 26 ods. 1 v znení návrhu zákona). Dočasne, od 1. júla 2023 do 30. júna 2024, pôjde o možnosť, nie o povinnosť služobného úradu (§ 193i ods. 1). V prípade služobného úradu, ktorý v uvedenom prechodnom období nebude poskytovať údaje do modulu štátnych zamestnancov, zostane zachovaná povinnosť podľa § 21 ods. 3, resp. podľa úpravy v prechodných ustanoveniach (§ 193i ods. 3).

**K bodu 9 (nové znenie § 23)**

Spresňuje sa definícia pojmu systemizácia štátnozamestnaneckých miest. Súčasná úprava oznamovacej povinnosti služobného úradu sa v modifikovanom znení presúva do úpravy centrálneho informačného systému (§ 26 ods. 1 a § 27a). Dočasne sa v prechodných ustanoveniach zákona (§ 193i ods. 1 a 2) zavádza obdobný právny režim ako pri všeobecnej informačnej povinnosti služobného úradu poskytovať údaje úradu vlády (odôvodnenie k návrhu na vypustenie § 21 ods. 3).

Povinnosť služobného úradu vypracúvať opisy štátnozamestnaneckých miest (v súčasnosti § 6 ods. 3 zákona) sa navrhuje presunúť do systemizácie (§ 23 ods. 2) v súvislosti s vypustením vzoru opisu štátnozamestnaneckého miesta (v súčasnosti príloha č. 1 zákona) zo zákona a s jeho úpravou vo vykonávacom právnom predpise.

Podľa existujúcej úpravy príslušným na vytváranie, obsadzovanie a zrušovanie štátnozamestnaneckého miesta, ako aj na vypracúvanie opisov štátnozamestnaneckých miest je služobný úrad. Príslušnosť na určovanie štátnozamestnaneckých miest vhodných pre absolventov náleží správcovi rozpočtovej kapitoly. Subjekt správcu rozpočtovej kapitoly je odlišný od služobného úradu. Správca rozpočtovej kapitoly má tak možnosť direktívne určovať štátnozamestnanecké miesta vhodné pre absolventov aj mimo vlastného služobného úradu. Účelom upraveného znenia odseku 3 je odstrániť existujúcu disproporciu. Tiež sa navrhuje (odsek 3) jednoznačnejšie rozlišovať medzi povinnosťou a možnosťou služobného úradu určovať štátnozamestnanecké miesta vhodné pre absolventov.

Úprava podmienok určovania štátnozamestnaneckých miest vhodných pre absolventov, pokiaľ ide o minimálny počet štátnozamestnaneckých miest a prevádzkové možnosti služobného úradu, zostáva nezmenená. Z dikcie „určovať v systemizácii štátnozamestnanecké miesta“ naďalej vyplýva, že, v súlade so zákonom a vykonávacím predpisom k systemizácii štátnozamestnaneckých miest, je potrebné, aby mal služobný úrad určené vždy viac ako jedno štátnozamestnanecké miesto vhodné pre absolventa. Povinnosť určovať tzv. absolventské miesta „podľa svojich prevádzkových možností“ v podstate znamená absenciu prevádzkových dôvodov, ktoré neumožňujú určiť, prípadne určovať absolventské miesta. Môže ísť napríklad o situáciu, keď v jednom roku služobný úrad riadne určí absolventské miesta a tieto aj obsadí absolventom. V nasledujúcom roku však nebude v služobnom úrade k dispozícii žiadne voľné ani dočasne uvoľnené štátnozamestnanecké miesto, ktoré možno v súlade s právnymi predpismi určiť ako štátnozamestnanecké miesto vhodné pre absolventa. Ako v mnohých iných prípadoch, i v tejto súvislosti platí, že zákon nemôže požadovať splnenie nesplniteľnej povinnosti.

Okrem zásadnej zmeny zaraďovania absolventov do príslušného registra v rámci centrálneho informačného systému (zrušenie hromadného výberového konania z absolventov – zavedenie systému zaraďovania do registra „priamo“, na základe žiadosti), súčasťou niektorých podstatných zmien v právnom režime absolventov je aj všeobecnejšia definícia (§ 23 ods. 4) pojmu „štátnozamestnanecké miesto vhodné pre absolventa“. Účelom je flexibilnejšia úprava určovania a obsadzovania pozícií vhodných pre absolventov. Najpodstatnejšou zmenou je skutočnosť, že ako tzv. absolventské miesto bude možné určiť aj dočasne uvoľnené štátnozamestnanecké miesto v dočasnej štátnej službe, teda pozíciu podľa § 36 ods. 3 zákona o štátnej službe. Súčasne sa rozširuje tzv. negatívne vymedzenie pojmu, resp. dopĺňa sa zákonná úprava pozícií, ktoré nemožno určiť ako vhodné pre absolventa – ide o prípady, v ktorých určenie dotknutého štátnozamestnaneckého miesta za vhodné pre absolventa nemá opodstatnenie a môže byť tiež v rozpore so spôsobom obsadzovania danej pozície, prípadne aj v rozpore s celkovým statusom takejto pozície na účely zákona o štátnej službe.

Znenie splnomocňujúceho ustanovenia sa upravuje v nadväznosti na zmeny navrhované v odseku 1 a v prílohe č. 1 zákona.

**K bodu 10 (nové znenie § 25 až 27)**

§ 25

Zohľadňuje sa nové nastavenie centrálneho informačného systému (t. j. aktualizované a dobudované moduly a registre, príp. aktualizované a nové funkcionality a služby systému). Preberá sa pôvodná úprava § 25 ods. 1 a 2 prvej vety zákona. Prevádzka systému už nebude na ústrednom portáli verejnej správy.

Na prevádzku centrálneho informačného systému bolo potrebné vytvoriť v niektorých prípadoch vlastné číselníky zohľadňujúce legislatívu a aplikačnú prax v oblasti štátnozamestnaneckých vzťahov. Pôjde o číselníky, ktoré budú slúžiť výlučne pre centrálny informačný systém, t. j. nejde o základné číselníky, ani o číselníky, ktoré vedie a spravuje iný subjekt (napr. Štatistický úrad SR). Nakoľko je úrad vlády správcom systému, bude spravovať číselníky vytvorené výlučne pre centrálny informačný systém a v prípade potreby ich bude aktualizovať (odsek 2 druhá veta).

Ďalej sa aktualizuje účel zriadenia centrálneho informačného systému, v ktorom sa zohľadňujú jeho nové služby a funkčnosť (odsek 3). Zavádza sa prevádzka systému na dvoch portáloch (verejnom a internom); oba budú k dispozícii prostredníctvom webového rozhrania s tým, že do interného portálu (tzv. backoffice) bude mať prístup len úrad vlády a služobné úrady (odsek 4).

V návrhu zákona sa opakovane používajú nové pojmy „používateľský účet“ a „osobný profil“. V praxi budú tieto pojmy súvisieť s registráciou používateľa na verejnom portáli (účet môže zriadiť buď príslušný služobný úrad, alebo si ho môže zriadiť samotný používateľ). Momentom registrácie a aktivácie účtu dotknutým používateľom systém automaticky vytvorí v rámci účtu aj osobný profil. Prostredníctvom účtu môže používateľ po prihlásení sa na verejnom portáli využívať rôzne služby, napr. elektronicky podávať rôzne žiadosti.

Ustanovuje sa aktualizovaný rozsah modulov a registrov, ktoré sú k dispozícii na internom portáli pre služobné úrady a úrad vlády a definuje sa vo všeobecnej rovine rozsah prístupu všetkých dotknutých subjektov do centrálneho informačného systému (odseky 5 až 9).

Pôvodný rozsah registrov centrálneho informačného systému sa rozširuje o nové moduly a registre, príp. sa v niektorých prípadoch menia pôvodné názvy registrov. Napríklad register nadbytočných štátnych zamestnancov sa mení na register bývalých štátnych zamestnancov, register úspešných absolventov na register absolventov, pričom oba registre spadajú pod nový modul kvalifikovaných uchádzačov. Pôvodný register štátnozamestnaneckých miest (účinnosť zriadenia k 1. júlu 2023) sa mení na modul služobných úradov a pôvodný register štátnych zamestnancov (účinnosť zriadenia k 1. júlu 2023) sa mení na modul štátnych zamestnancov - v oboch prípadoch sa pristúpilo k zmene pôvodného názvu za účelom terminologického zjednotenia označovania všetkých častí centrálneho informačného systému (v návrhu zákona sa zavádzajú a používajú pojmy „modul“ a „register“); a  prípade registra štátnozamestnaneckých miest súvisí zmena názvu aj s tým, že lepšie vystihuje podstatu tejto evidencie a poskytovaných služieb (nedochádza však k zmene pôvodného účelu zriadenia tohto registra a rozsahu pôvodne plánovaných služieb).

K aktualizácii pôvodnej skladby centrálneho informačného systému predkladateľ pristúpil po zvážení vzájomného vecného a logického prepojenia jeho jednotlivých častí, ktoré pokrýva komplexný návrh riešenia pre centrálny informačný systém a zatriedil ich následne do spoločných vecných celkov (t. j. do 7 modulov a 5 registrov).

Interná časť portálu bude pozostávať z modulu služobných úradov, modulu obsadzovania miest (pod ten spadá register výberových konaní, register žiadostí o prijatie na obsadzované štátnozamestnanecké miesto - skrátene „register žiadostí o prijatie“, a register žiadostí o výpis z registra trestov a žiadostí o odpis registra trestov – skrátene „register žiadostí o overenie bezúhonnosti“), modulu kvalifikovaných uchádzačov (ten pozostáva z registra bývalých štátnych zamestnancov a registra absolventov), modulu štátnych zamestnancov, modulu vzdelávania, modulu elektronických služobných preukazov (skrátene „modul služobných preukazov“) a z modulu analýz a poskytovania údajov (skrátene „analytický modul“).

Nové komplexné riešenie centrálneho informačného systému postupne nahradí v súčasnosti využívané registre (register výberových konaní, register úspešných absolventov a register nadbytočných štátnych zamestnancov). Návrh zákona v tomto smere počíta s dočasnou paralelnou prevádzkou uvedených registrov a komplexného riešenia centrálneho informačného systému. Súvisiaca úprava sa nachádza v prechodných ustanoveniach § 193g a § 193h.

Modul služobných úradov je primárne databázou pozostávajúcou z údajov o jednotlivých služobných úradoch a ich organizačnej štruktúre a obsahuje tiež údaje potrebné k vyhodnocovaniu dodržiavania systemizácie služobnými úradmi. Každý služobný úrad má v rámci modulu prístup len k údajom patriacim do jeho rozhrania, t. j. k údajom svojho služobného úradu. V budúcnosti sa tento modul stane referenčným registrom.

Register výberových konaní slúži služobným úradom. Každý služobný úrad bude mať v rámci registra prístup len k údajom patriacim do jeho rozhrania, t. j. k údajom svojho služobného úradu. Pri navrhovaní registra sa vychádzalo z nastavenia súčasného registra výberových konaní, pričom sa aktualizovali súčasné funkcionality a služby systému a dobudovali nové funkcionality a služby. Zohľadnili sa okrem iného rôzne legislatívne zmeny (novely zákona o štátnej službe), ktoré mali presah na výberové konanie a poznatky a skúsenosti predkladateľa a používateľov získané za obdobie prevádzky súčasného riešenia.

Register žiadostí o prijatie môžu využívať služobné úrady na evidenciu a spracovanie žiadostí o prijatie na obsadzované štátnozamestnanecké miesto. Každý služobný úrad bude mať v rámci registra prístup len k údajom patriacim do jeho rozhrania, t. j. k jemu adresovaným žiadostiam. Tento register priamo súvisí so zavedením možnosti podať žiadosť o prijatie na služobný úrad aj v elektronickej podobe prostredníctvom verejného portálu (§ 38 ods. 3 v znení návrhu zákona).

Register žiadostí o overenie bezúhonnosti je aktualizáciou súčasného riešenia, cez ktoré majú služobné úrady a zamestnávatelia pri výkone práce vo verejnom záujme, ktorí sú súčasne služobnými úradmi, možnosť zabezpečovať elektronicky výpis z registra trestov za účelom overenia bezúhonnosti fyzickej osoby (napr. občana, ktorý sa uchádza o prijatie do štátnej služby). Okrem výpisu z registra trestov bude možné zabezpečovať elektronicky cez centrálny informačný systém, konkrétne cez tento register, aj odpis registra trestov na zákonom ustanovený účel. Každý služobný úrad bude mať v rámci registra prístup len k údajom patriacim do jeho rozhrania, t. j. k žiadostiam podaným týmto služobným úradom. Register teda obsahuje zoznam žiadostí o výpis z registra trestov a žiadostí o odpis registra trestov v rôznom stave (od pripravovaných po archivované).

V prípade registra bývalých štátnych zamestnancov a registra absolventov došlo k podstatnej zmene - služobné úrady budú mať totiž prístup do ich databázy, t. j. údajom o evidovaných bývalých štátnych zamestnancoch (bez ohľadu na to, kto ich do registra zaradil) a o evidovaných absolventoch [§ 25 ods. 7 písm. a)]. Cieľom je vytvoriť nástroj na podporu zamestnávania a efektívne sprostredkovať informácie o potenciálnych uchádzačoch o štátnu službu (bývalých štátnych zamestnancoch a absolventoch) služobným úradom. Za obdobným účelom bude register absolventov dostupný aj zamestnávateľom pri výkone práce vo verejnom záujme, ak sú súčasne služobnými úradmi (§ 25 ods. 8). Viac informácií o registri bývalých štátnych zamestnancov a registri absolventov obsahuje odôvodnenie k úprave navrhovanej v § 27b a 27c.

Modul štátnych zamestnancov je primárne databázou pozostávajúcou z údajov o jednotlivých štátnych zamestnancoch (napr. o pôsobnosti na služobnom úrade, vzdelávaní, služobnom hodnotení a pod.) a obsahuje na určitý čas aj údaje o bývalých štátnych zamestnancoch na účel ich prípadného zaraďovania do registra bývalých štátnych zamestnancov. Zároveň sa prostredníctvom tohto modulu evidujú údaje súvisiace s účasťou štátnych zamestnancov na vzdelávacích aktivitách a prebieha v ňom aj nahlasovanie účastníkov na vzdelávacie aktivity, príp. náhradníkov na vzdelávacie aktivity. Každý služobný úrad uvidí v rámci modulu len údaje patriace do jeho rozhrania, t. j. údaje svojho služobného úradu. V budúcnosti sa tento modul stane referenčným registrom.

Modul vzdelávania slúži primárne na manažment vzdelávacích aktivít (vytvorenie vzdelávacej aktivity, jej zverejnenie na verejnom portáli v časti dostupnej len štátnym zamestnancom, prihlasovanie účastníkov, zasielanie pozvánok a pod.). Tento modul môže využívať úrad vlády ako aj všetky služobné úrady s tým, že môžu organizovať vzdelávacie aktivity - buď pre svoj služobný úrad, alebo aj pre iné služobné úrady. Každý služobný úrad bude mať v rámci modulu prístup len k údajom patriacim do jeho rozhrania, t. j. k údajom svojho služobného úradu.

Modul služobných preukazov priamo súvisí so zavedenou možnosťou pre služobné úrady vytvárať elektronické služobné preukazy prostredníctvom tohto modulu (§ 108 v znení návrhu zákona). V module sa bude nachádzať manažment žiadostí o pridelenie elektronického služobného preukazu štátnemu zamestnancovi, zoznam vydaných elektronických služobných preukazov a pod. Využívanie tohto modulu je výlučne na rozhodnutí služobného úradu. Každý služobný úrad bude mať v rámci modulu prístup len k údajom patriacim do jeho rozhrania, t. j. k údajom svojho služobného úradu.

Analytický modul slúži úradu vlády, najmä ako nástroj na prípravu a tvorbu analýz, reportov a iných výstupov v oblasti štátnozamestnaneckých vzťahov a môže slúžiť aj na sprístupňovanie údajov a výstupov vybraným oprávneným subjektom. Pozostáva okrem iného z dátového skladu, do ktorého sú automaticky ukladané vybrané údaje evidované v moduloch uvedených v § 25 ods. 5. Súčasťou modulu sú aj nástroje na tvorbu, zasielanie a vyhodnocovanie rôznych typov dotazníkov. Časť dotazníkov (napr. hodnotiaci dotazník a dotazník spokojnosti) sa viaže na vyhodnocovanie vzdelávacích aktivít organizovaných cez modul vzdelávania. Služobný úrad, ktorý realizuje vzdelávaciu aktivitu cez modul vzdelávania, môže preto využívať túto časť dotazníkov, ktorá bude dostupná služobným úradom cez modul vzdelávania. Do analytického modulu nemajú služobné úrady prístup.

Nakoľko má časť služobných úradov osobitnú úpravu obsadzovania miest, resp. nevzťahuje sa na ne postup pri výberovom konaní podľa zákona o štátnej službe (§ 47 v znení návrhu zákona), tieto služobné úrady budú vylúčené z prístupu do registra výberových konaní (§ 25
ods. 9). Služobný úrad, ktorým je Generálna prokuratúra SR a krajská prokuratúra, budú vylúčené aj z prístupu do registra žiadostí o overenie bezúhonnosti, nakoľko nezabezpečujú výpis z registra trestov a odpis registra trestov prostredníctvom centrálneho informačného systému.

§ 26

Upravuje sa poskytovanie údajov do centrálneho informačného systému zo strany dotknutých subjektov (služobných úradov, úradu vlády, referenčných registrov, uchádzačov o štátnu službu, občanov uchádzajúcich sa o prijatie do štátnej služby, štátnych zamestnancov, bývalých štátnych zamestnancov a absolventov). Zohľadňuje sa nové nastavenie centrálneho informačného systému a jeho skladba (§ 25 v znení návrhu zákona), pôvodne existujúce výnimky z povinnosti poskytovať údaje do vybraných registrov (pôvodné znenie § 25 ods. 2 zákona) a rôzne legislatívno-technické úpravy v súvisiacich ustanoveniach zákona (napríklad zosúladenie používanej terminológie).

V odseku 1 sa rozlišuje, či má služobný úrad povinnosť alebo možnosť poskytovať údaje do modulov a registrov centrálneho informačného systému. Toto nastavenie súvisí s rôznorodosťou jednotlivých modulov (príp. registrov) a službami a funkcionalitami, ktoré ponúkajú. Napríklad do registra bývalých štátnych zamestnancov služobný úrad poskytuje údaje len v prípade, ak nejaký jeho bývalý štátny zamestnanec požiada o zaradenie do tohto registra. Obdobne, údaje do modulu služobných preukazov alebo do modulu vzdelávania bude v praxi poskytovať len ten služobný úrad, ktorý ho bude využívať. V prípade úradu vlády sa predpokladá povinnosť poskytovať údaje do modulu služobných úradov (napr. pri vytváraní nového služobného úradu v systéme) a do modulu štátnych zamestnancov (nastavenie zákonných limitov - priame individuálne náklady spojené s účasťou na kompetenčnom vzdelávaní).

Údaje do centrálneho informačného systému, konkrétne do modulu služobných úradov a modulu štátnych zamestnancov, môže služobný úrad poskytovať rôznymi spôsobmi (integráciou informačného systému služobného úradu na centrálny informačný systém, dávkovým importom – sú pripravené šablóny, ktoré budú k dispozícii služobnému úradu priamo v module štátnych zamestnancov a module služobných úradov alebo manuálnym zadávaním). Ak je personálno-ekonomickým systémom služobného úradu centrálny ekonomický systém (CES) v správe Ministerstva financií SR, údaje, ktoré poskytne služobný úrad do CES, budú vďaka integrácii medzi CES a centrálnym informačným systémom, poskytnuté ďalej do centrálneho informačného systému. Vzhľadom na uvedené platí, že v prípade údajov poskytovaných do modulu služobných úradov a modulu štátnych zamestnancov, je primárnym zdrojom údajov poskytovaných zo strany služobných úradov CES. Ak služobný úrad poskytne údaje do CES a tieto údaje sa vyžadujú od nich poskytovať aj do centrálneho informačného systému, automaticky sa stiahnu do centrálneho informačného systému.

V odseku 2 sa ponechali pôvodne v § 26 ods. 2 zákona existujúce výnimky z povinnosti poskytovať údaje do vybraných registrov centrálneho informačného systému pre služobný úrad, ktorým je Generálna prokuratúra SR, krajská prokuratúra, Ministerstvo zahraničných vecí a európskych záležitostí SR, Kancelária Najvyššieho súdu SR, Kancelária Najvyššieho správneho súdu, Špecializovaný trestný súd, krajský súd a okresný súd. V prípade služobného úradu, ktorým je Generálna prokuratúra SR a krajská prokuratúra, sa rozšírila výnimka aj o register žiadostí o overenie bezúhonnosti, nakoľko v zmysle § 38 ods. 5 a 9 v znení návrhu zákona nebudú zabezpečovať výpis z registra trestov a odpis registra trestov prostredníctvom centrálneho informačného systému. Zároveň sa vykonali aj legislatívno-technické úpravy zohľadňujúce nový názov registra bývalých štátnych zamestnancov a skutočnosť, že preukazovanie bezúhonnosti (zabezpečovanie výpisu z registra trestov a odpisu registra trestov) nebude už spadať (z pohľadu služieb a funkčnosti) pod register výberových konaní, ale pod osobitný register žiadostí o overenie bezúhonnosti.

V odseku 3 sa zohľadnila skutočnosť, že do niektorých častí centrálneho informačného systému poskytujú, resp. môžu poskytovať údaje aj iné subjekty ako služobný úrad a úrad vlády, príp. ich poskytuje do daného registra výlučne daný subjekt (napr. do registra absolventov poskytuje údaje len absolvent). Pri týchto subjektoch zároveň platí, že údaje do registrov poskytujú elektronicky prostredníctvom verejného portálu, spravidla ako súčasť rôznych nimi podávaných žiadostí. Za týmto účelom musia byť spravidla registrovaní a prihlásení na verejnom portáli (v niektorých prípadoch aj „stotožnení“).

Centrálny informačný systém bude integrovaný na Informačný systém Centrálnej správy referenčných údajov, prostredníctvom ktorého bude získavať údaje z vybraných referenčných registrov (napr. registra fyzických osôb a registra adries) za účelom zabezpečenia prevádzky a funkčnosti ním poskytovaných služieb (napr. na overenie údajov poskytnutých fyzickými osobami o. i. v žiadosti o zaradenie do výberového konania, žiadosti o prijatie na obsadzované štátnozamestnanecké miesto, žiadosti o výpis z registra trestov a pod.).

V centrálnom informačnom systéme budú spracúvané rôzne typy údajov z viacerých zdrojov (poskytnuté služobnými úradmi, uchádzačmi o štátnu službu, štátnymi zamestnancami, bývalými štátnymi zamestnancami, absolventami, z referenčných registrov, príp. samotným úradom vlády) ku ktorým budú mať v rôznom rozsahu prístup oprávnení používatelia zo služobných úradov a úradu vlády. Vzhľadom na uvedené sa zákonom ukladá povinnosť zabezpečiť ochranu údajov, ku ktorým budú mať služobné úrady a úrad vlády prístup v súlade so zákonom o štátnej službe a osobitnými predpismi (napr. v prípade osobných údajov v súlade so z. č. 18/2018 Z. z. a GDPR). Povinnosť chrániť údaje je potrebné vnímať komplexne, najmä zabezpečiť poučenie zamestnancov s prístupom do centrálneho informačného systému o pravidlách spracúvania osobných údajov, zabezpečiť bezpečnosť údajov pred ich únikom, zabezpečiť zachovávanie mlčanlivosti o údajoch dostupných v centrálnom informačnom systéme oprávnenými používateľmi zo služobných úradov a úradu vlády a pod.

Odsek 7 obsahuje v princípe len spresnené znenie pôvodného § 26 ods. 3 zákona a vyjadruje sa ním povinnosť na strane tých subjektov, ktoré poskytujú údaje do centrálneho informačného systému, zodpovedať za úplnosť, pravdivosť a aktuálnosť poskytnutých údajov.

§ 27

Vypúšťa sa pôvodné znenie odsekov 1 až 3, ktoré obsahovali splnomocňovacie ustanovenia na vydanie troch vykonávacích právnych predpisov k vybraným registrom centrálneho informačného systému. Zámerom predkladateľa je vydať jeden vykonávací právny predpis, ktorý obsiahne komplexne viaceré oblasti spojené s novým nastavením centrálneho informačného systému (jeho modulov a registrov) vrátane rozsahu údajov poskytovaných do daného systému. Nové znenie § 27 preto obsahuje nové splnomocňovacie ustanovenie na vydanie jedného vykonávacieho právneho predpisu, ktorým sa upravia podrobnosti o centrálnom informačnom systéme (napríklad podrobnosti o vybraných moduloch, rozsahu údajov poskytovaných do systému a zo systému a pod.).

Vzhľadom na vyššie uvedené bude aktuálna vyhláška Úradu vlády SR č. 128/2017 Z. z., ktorou sa ustanovujú podrobnosti o rozsahu údajov poskytovaných do registra výberových konaní, do registra úspešných absolventov a do registra nadbytočných štátnych zamestnancov v znení vyhlášky č. 506/2019 Z. z. zrušená novým vykonávacím právnym predpisom, vydaným na základe § 27 v znení návrhu zákona.

**K bodu 11 (§ 27a až 27c)**

§ 27a

Ustanovenie § 27a súvisí s aktualizovaným nastavením centrálneho informačného systému
(§ 25 a 26 v znení návrhu zákona) a s novým znením systemizácie (§ 23 v znení návrhu zákona).

V odseku 1 sa stručne upravuje plánovaný obsah modulu služobných úradov (pôvodne v zákone označovaného ako register štátnozamestnaneckých miest), do ktorého budú poskytovať údaje primárne služobné úrady (§ 26 ods. 1 v znení návrhu zákona). Časť údajov bude do modulu poskytovať aj úrad vlády (napr. časť základných údajov o služobnom úrade ako aj časť údajov potrebných k nastaveniu a vyhodnocovaniu systemizácie) a časť základných údajov o služobnom úrade bude poskytovať referenčný register právnických osôb, podnikateľov a orgánov verejnej moci (ďalej tiež „register právnických osôb“).

V module služobných úradov budú evidované základné údaje o služobnom úrade (napr. názov, sídlo, IČO, názov štatutárneho orgánu a pod.), o jeho organizačnej štruktúre vrátane organizačných útvarov a miest.

V systéme sa vo všeobecnosti miesto označuje ako „plánované miesto“ (známe najmä používateľom SAP-u). Pod plánované miesto spadá štátnozamestnanecké miesto (s opisom alebo bez opisu štátnozamestnaneckého miesta) a iné miesto podľa osobitného predpisu. Obsah modulu je vyjadrením zámeru zohľadniť rozmanitosť organizačných štruktúr, typov organizačných útvarov a existencie miest v rôznom zákonnom režime. V module služobných úradov sa preto počíta aj s evidenciou údajov o iných miestach (napr. podľa zákona č. 552/2003 Z. z.). Avšak pôjde len o evidenciu minimálneho rozsahu údajov (napr. názov právneho predpisu pod ktorého režim spadá dotknuté miesto, či je dané miesto obsadené a či ide o vedúce miesto), ktoré sú potrebné k funkčnosti vybraných služieb modulu, príp. k vyhodnocovaniu systemizácie dotknutých služobných úradov (napr. minimálneho počtu štátnozamestnaneckých miest v organizačných útvaroch ústredných orgánov štátnej správy). Rozsah týchto údajov sa bližšie upravuje v odseku 2.

Súčasne sa v module služobných úradov budú viesť údaje k systemizácii potrebné k posúdeniu a vyhodnoteniu dodržania systemizácie služobným úradom. V prípade služobného úradu pôjde napríklad o údaj, či je štátnozamestnanecké miesto vhodné pre absolventa a kedy bolo takto určené.

Konkrétny rozsah údajov evidovaný v module služobných úradov bude predmetom úpravy nového vykonávacieho právneho predpisu (§ 27 v znení návrhu zákona).

§ 27b

Zohľadňuje sa zriadenie nového modulu kvalifikovaných uchádzačov, ktorý bude tvoriť register bývalých štátnych zamestnancov – § 27b (pôvodne v zákone označovaný ako register nadbytočných štátnych zamestnancov) a register absolventov - § 27c (pôvodne v zákone označovaný ako register úspešných absolventov).

V § 27b je zohľadnené nové nastavenie centrálneho informačného systému a nové označovanie jeho modulov a registrov (§ 25 v znení návrhu zákona), nové vymedzenie pojmu bývalý štátny zamestnanec (§ 8 v znení návrhu zákona) a rôzne legislatívno-technické zmeny vykonané v súvisiacich ustanoveniach návrhu.

Súvisiaca úprava sa nachádza v novom znení § 8, § 25 ods. 4, 5 a 7, § 26 ods. 1 až 6, § 28 ods. 5, § 40 ods. 3 a 4 a v prílohe č. 1 k zákonu.

Konkrétny rozsah údajov evidovaný v registri bývalých štátnych zamestnancov bude predmetom úpravy nového vykonávacieho právneho predpisu (§ 27 v znení návrhu zákona).

V § 27b sa upravuje nové nastavenie registra bývalých štátnych zamestnancov a podmienky evidencie bývalých štátnych zamestnancov v tomto registri, najmä spôsob podávania žiadosti o zaradenie do registra, náležitosti tejto žiadosti, zaraďovanie bývalých štátnych zamestnancov do registra, aktualizácia údajov v registri (na základe žiadosti evidovaného bývalého štátneho zamestnanca), doba evidencie a vyraďovanie z registra.

Mení sa spôsob podávania žiadosti o zaradenie do registra bývalých štátnych zamestnancov. Zavádza sa možnosť podať žiadosť o zaradenie do registra elektronicky prostredníctvom centrálneho informačného systému, konkrétne cez jeho verejný portál. Využívať časť služieb verejného portálu môže štátny zamestnanec alebo bývalý štátny zamestnanec, ak sú registrovaní a prihlásení na verejnom portáli, t. j. majú používateľský účet a osobný profil. V prípade žiadostí vo vzťahu k registru bývalých štátnych zamestnancov sa navyše vyžaduje, aby boli žiadatelia „stotožnení“, t. j. ich účet na verejnom portáli zriadil služobný úrad alebo si účet zriadili sami s použitím elektronického občianskeho preukazu a systém na základe údajov automaticky overil, že sú evidovaní v module štátnych zamestnancov. Žiadosť o zaradenie do registra bude naďalej možné podať aj listinne.

Zavádza sa možnosť požiadať o zaradenie do registra skôr ako štátnemu zamestnancovi skončí jeho štátnozamestnanecký pomer (napr. počas výpovednej doby). Systém však umožní služobnému úradu zaradiť žiadateľa do registra na základe takto podanej žiadosti až po reálnom skončení jeho štátnozamestnaneckého pomeru.

Naďalej platí, že samotné zaradenie do registra vykonáva primárne bývalý služobný úrad na základe podanej žiadosti (listinnej alebo elektronickej), ak žiadateľ spĺňa všetky zákonné podmienky. V praxi sa zaradenie vykonáva cez modul štátnych zamestnancov z osobitného zoznamu, v ktorom sa nachádzajú len štátni zamestnanci, ktorým skončil štátnozamestnanecký pomer. Systém umožňuje zaradenie a evidenciu bývalého štátneho zamestnanca aj opakovane, napr. dvoma rôznymi služobnými úradmi, na ktorých vykonával štátnu službu.

Vzhľadom na vyššie uvedené platí, že k zaradeniu bývalého štátneho zamestnanca do registra je potrebné, aby bol evidovaný v module štátnych zamestnancov.

Zákon síce neustanovuje služobnému úradu konkrétnu lehotu na vybavenie žiadosti o zaradenie do registra, avšak s ohľadom na sledovaný účel a cieľ evidencie v registri (primárne možnosť prihlasovať sa do vnútorného výberového konania) sa očakáva vybavenie žiadosti v primeranom čase, aby nebol ohrozený sledovaný účel a cieľ registra.

Náležitosti žiadosti o zaradenie sa oproti pôvodnému stavu výraznejšie nezmenili. Platí však, že rozsah údajov evidovaný v registri môže byť širší oproti údajom zadávaným v žiadosti o zaradenie, nakoľko systém bude sťahovať do registra údaje bývalého štátneho zamestnanca súvisiace s jeho zaradením zadávané služobným úradom a vybrané údaje bývalého štátneho zamestnanca z jeho osobného profilu (ak ich bude mať v osobnom profile vyplnené).

Ďalej sa zavádza možnosť požiadať služobný úrad elektronicky prostredníctvom verejného portálu o zmenu údajov evidovaných v registri (zmeniť bude možné len niektoré údaje). Zmenu údajov bude môcť vykonať aj úrad vlády – aj túto úpravu je potrebné vnímať len ako „poistku“ využiteľnú vo výnimočných situáciách. Originálnu povinnosť má vždy služobný úrad.

Predlžuje sa pôvodná doba evidencie bývalého štátneho zamestnanca v registri z jedného na dva roky odo dňa skončenia štátnozamestnaneckého pomeru. V odseku 4 sa ďalej upravujú podmienky pre vyradenie bývalého štátneho zamestnanca z registra. Zohľadnili sa aj nové podmienky uvedené v § 8 v znení návrhu zákona (horná veková hranica 65 rokov).

Zavádza sa možnosť požiadať o vyradenie z registra elektronicky prostredníctvom verejného portálu. V tomto prípade systém vykoná vyradenie bývalého štátneho zamestnanca automaticky (nevyžaduje sa súčinnosť služobného úradu). Obdobne systém automaticky vyradí bývalého štátneho zamestnanca z registra, keď dovŕši vek 65 rokov.

Evidovaný bývalý štátny zamestnanec môže požiadať o vyradenie z registra aj listinne a v danej súvislosti systém umožňuje služobnému úradu vykonať vyradenie priamo cez register bývalých štátnych zamestnancov. Môže ísť o prípad, keď evidovaný bývalý štátny zamestnanec nemôže požiadať o vyradenie elektronicky cez verejný portál napríklad z dôvodu, že si zrušil používateľský účet.

§ 27c

V § 27c je zohľadnené nové nastavenie centrálneho informačného systému a nové označovanie jeho modulov a registrov (§ 25 v znení návrhu zákona), zmeny vo vymedzení pojmu absolvent na účely zákona (§ 9 v znení návrhu zákona), vypustenie hromadného výberového konania z absolventov (§ 44 v znení návrhu zákona) a rôzne legislatívno-technické zmeny vykonané v súvisiacich ustanoveniach návrhu zákona.

Súvisiaca úprava sa nachádza v novom znení § 9, § 23 ods.  3 a 4, § 25 ods. 4, 5, 7 a 8, § 26 ods. 3 až 6, § 28 ods. 5, § 44 a v prílohe č. 1 k zákonu.

Konkrétny rozsah údajov evidovaný v registri absolventov bude predmetom úpravy nového vykonávacieho právneho predpisu (§ 27 v znení návrhu zákona).

V § 27c sa upravuje nové nastavenie registra absolventov a podmienky evidencie absolventov v tomto registri, najmä spôsob podávania žiadosti o zaradenie do registra, náležitosti tejto žiadosti, zaraďovanie absolventa do registra a jeho vyraďovanie z registra.

Podstatný rozdiel oproti pôvodnému nastaveniu zaraďovania absolventov do registra úspešných absolventov predstavuje zrušenie prepojenia na hromadné výberové konanie,
t. j. k zaradeniu do registra absolventov už nebude dochádzať po úspešnom absolvovaní prvej časti hromadného výberového konania. Druhou výraznou zmenou je, že všetky úkony (od požiadania o zaradenie do registra až po vyradenie z registra) realizuje samotný absolvent v súčinnosti so systémom, príp. len automaticky systém. Zároveň celý proces od podania žiadosti o zaradenie do registra až po vyradenie absolventa z registra prebieha výlučne elektronicky bez súčinnosti služobného úradu alebo úradu vlády.

Zavádza sa možnosť podať žiadosť o zaradenie do registra elektronicky prostredníctvom centrálneho informačného systému, konkrétne cez jeho verejný portál. Využívať časť služieb verejného portálu môže absolvent, ak je registrovaný a prihlásený na verejnom portáli, t. j. má používateľský účet vrátane osobného profilu. Žiadosť o zaradenie do registra nebude možné podať listinne. Upravujú sa náležitosti žiadosti o zaradenie do registra (pôjde o elektronický formulár). Platí však, že rozsah údajov evidovaný v registri môže byť širší oproti údajom zadávaným v žiadosti o zaradenie do registra, nakoľko systém bude sťahovať do registra aj vybrané údaje absolventa z jeho osobného profilu (ak ich bude mať v osobnom profile vyplnené).

Systém na základe dostupných údajov automaticky vyhodnocuje, či fyzická osoba má postavenie absolventa v zmysle § 9 návrhu zákona. Ak dané postavenie nemá, systém neumožní fyzickej osobe podať, príp. odoslať žiadosť o zaradenie do registra. V rámci žiadosti sa formou čestných vyhlásení (pozn. sú súčasťou formulára žiadosti) osvedčuje na účely zaradenia do registra splnenie predpokladov podľa § 38 ods. 1 písm. b), c) a e). Systém bude po podaní žiadosti automaticky kontrolovať vybrané údaje žiadosti voči údajom v referenčnom registri fyzických osôb a v prípade zistenia nesúladu neumožní žiadosť odoslať a žiadateľa zaradiť do registra. Absolvent v tomto prípade môže opraviť sporné pôvodne zadané údaje žiadosti alebo potvrdiť, že pôvodne zadané údaje v žiadosti sú správne. Ak následne absolvent spĺňa všetky zákonné podmienky podľa odseku 2, systém ho zaradí do registra absolventov.

Systém bude automaticky notifikovať evidovaných absolventov o ich zaradení do registra, o vyhlásení vonkajšieho výberového konania z absolventov alebo o ich vyradení z registra.

Doba evidencie v registri nie je v návrhu zákona vyjadrená explicitne formou doby, avšak nepriamo vyplýva z odseku 3. Fyzická osoba bude evidovaná v registri, dokým má postavenie absolventa na účely evidencie v registri podľa § 9 v znení návrhu zákona, t. j. v momente, keď stratí dané postavenie, systém ju automaticky vyradí z registra. Absolvent môže sám požiadať elektronicky prostredníctvom verejného portálu o vyradenie z registra a systém ho následne automaticky vyradí.

Evidovaný absolvent môže požiadať o vyradenie z registra aj listinne a z daného dôvodu systém počíta aj s možnosťou úradu vlády ako správcu systému, vykonať jeho vyradenie priamo cez register absolventov. Pôjde o výnimočné prípady. Napríklad, keď evidovaný absolvent nevie požiadať o vyradenie z registra elektronicky cez verejný portál, keďže si zrušil používateľský účet.

Vzhľadom na vysokú autonómnosť celého procesu zaraďovania absolventov do registra, sa v zákone ustanovila pre úrad vlády možnosť vyradiť absolventa z registra aj bez podnetu, ak úrad vlády zistí, že evidovaný absolvent reálne nespĺňa zákonné podmienky evidencie v registri.

**K bodu 12 (nové znenie § 28)**

V § 28 sa zohľadňujú zmeny v súvislosti s novým nastavením centrálneho informačného systému, najmä nový rozsah jeho modulov a registrov (nový § 25 ods. 5) a s tým spojená zmena rozsahu údajov, ktoré budú, resp. môžu byť spracúvané v rámci tohto systému a v jeho jednotlivých moduloch a registroch.

V pôvodnom odseku 1 sa rozširuje všeobecný rozsah účelov spracúvania osobných údajov v centrálnom informačnom systéme. Pôvodné odseky 2 až 5 sa vypúšťajú, nakoľko stratili pri novom nastavení centrálneho informačného systému opodstatnenie.

V nových odsekoch 2 až 9 sa ustanovujú účely spracúvania osobných údajov postupne pre verejný portál a jednotlivé moduly centrálneho informačného systému (§ 25 ods. 4 a 5 v znení návrhu zákona).

Vzhľadom na rozsah osobných údajov, ktoré budú spracúvané na základe zákona o štátnej službe v centrálnom informačnom systéme, sa pristúpilo k ich úprave osobitne mimo § 28 v novej prílohe č. 1 k návrhu zákonu. V centrálnom informačnom systéme však môžu byť spracúvané aj iné osobné údaje na základe iného právneho titulu (napr. na základe osobitného predpisu), príp. aj na iný účel ustanovený týmto osobitným predpisom. Napríklad údaje kontaktnej osoby za služobný úrad alebo úrad vlády budú spracúvané v module služobných úradov v rozsahu a na účel ustanovený v § 78 ods. 3 zákona č. 18/2018 Z. z. o ochrane osobných údajov a o zmene a doplnení niektorých zákonov.

**K bodu 13 (§ 31 ods. 2)**

V spojení so zmenami v úprave centrálneho informačného systému sa navrhuje precizovanie právnej úpravy. Súčasne sa (z rovnakého dôvodu ako v prípade doplnenia § 31 ods. 1) úprava zachovania lehoty dopĺňa o podania odosielané úradu vlády.

**K bodu 14 (§ 32 ods. 8)**

Doplnenie nového odseku 8 súvisí s funkčnosťou centrálneho informačného systému, konkrétne verejného portálu. Nová úprava sa vzťahuje na doručovanie písomností, ktoré môže služobnému úradu alebo úradu vlády zasielať elektronicky štátny zamestnanec, bývalý štátny zamestnanec, absolvent, prípadne občan prostredníctvom verejného portálu centrálneho informačného systému.

**K bodom 15 a 16 (§ 33 a § 34)**

Legislatívno-technické úpravy.

**K bodu 17 [§ 36 ods. 3 písm. a) a ods. 4]**

Legislatívno-technické úpravy.

**K bodom 18 a 19 (§ 38 ods. 1)**

V predvetí odseku 1 sa realizuje legislatívno-technická úprava (predmetná legislatívna skratka sa navrhuje zaviesť v novom znení § 9). V nadväznosti na pretrvávajúce aplikačné nejasnosti sa v písmene a) navrhuje precizovanie úpravy podmienok prijatia do štátnej služby v súvislosti s hornou vekovou hranicou uchádzača o štátnu službu. V písmene f) ide o legislatívno-technickú úpravu.

**K bodu 20 (§ 38 ods. 3)**

Navrhuje sa podrobnejšia úprava podania písomnej žiadosti o prijatie. Žiadosť bude možno naďalej podávať v tzv. klasickej listinnej podobe. Požiadať o prijatie bude možné aj elektronicky (v elektronickej podobe), s využitím možnosti doručovania prostredníctvom centrálneho informačného systému – verejného portálu. Znenie druhej vety sa precizuje po legislatívno-technickej stránke.

**K bodu 21 (§ 38 ods. 5)**

V novom znení odseku 5 sa navrhuje vykonať väčší počet legislatívno-technických úprav s cieľom zohľadniť súvisiace úpravy a precizovať text, pokiaľ ide o úkon (žiadosť), v rámci ktorej občan Slovenskej republiky poskytuje údaje potrebné v súvislosti s preukazovaním bezúhonnosti výpisom z registra trestov. Údaje potrebné k zabezpečeniu výpisu z registra trestov sa budú poskytovať už len v rámci žiadosti o prijatie.

**K bodu 22 (§ 38 ods. 9)**

Precizuje sa tzv. procesná stránka preukazovania bezúhonnosti v prípadoch, keď sa preukazuje odpisom registra trestov. Navrhuje sa úprava čiastočne obdobná s úpravou preukazovania bezúhonnosti výpisom z registra trestov (§ 38 ods. 5 zákona). Pre služobný úrad, ktorým je generálna prokuratúra alebo krajská prokuratúra, sa zavádza obdobná výnimka ako pri preukazovaní bezúhonnosti výpisom z registra trestov. Podstatnou zmenou je spôsob zabezpečovania odpisu registra trestov. Zabezpečovať sa bude obdobne ako výpis z registra trestov, t. j. elektronicky prostredníctvom centrálneho informačného systému.

**K bodu 23 (§ 38 ods. 10)**

V znení odseku 10 sa zachováva existujúca výnimka z preukazovania bezúhonnosti odpisom registra trestov (§ 38 ods. 9 druhá veta, text za bodkočiarkou súčasného znenia zákona o štátnej službe). Súčasne sa navrhuje rozšíriť túto výnimku na prípady dočasného obsadenia pozície vedúceho štátneho zamestnanca podľa § 60 ods. 2.

Úprava podľa § 60 ods. 2 až 5 zákona o štátnej službe umožňuje služobnému úradu operatívne, dočasne (najdlhšie na šesť mesiacov) a bez výberového konania, zabezpečiť plnenie povinností vedúceho štátneho zamestnanca v prípadoch, ak je pozícia dočasne uvoľnená (napr. z dôvodu čerpania rodičovskej dovolenky), alebo ak je táto pozícia voľná. Pri zmene štátnozamestnaneckého pomeru podľa § 60 ods. 2 dochádza k preloženiu, pri zmene štátnozamestnaneckého pomeru podľa § 60 ods. 3 alebo ods. 4 dochádza k povereniu (plnením úloh vedúceho zamestnanca) bez preloženia. Časové ohraničenie dočasného preloženia i poverenia je rovnaké (§ 60 ods. 5).

V prípade poverenia (zmena štátnozamestnaneckého pomeru podľa § 60 ods. 3 alebo ods. 4 zákona) sa preukazovanie bezúhonnosti odpisom registra trestov nevyžaduje. Preukazovanie bezúhonnosti, resp. výnimka z jej preukazovania odpisom registra trestov sa navrhuje upraviť zhodne aj v prípade postupu podľa § 60 ods. 2, teda bez ohľadu na spôsob dočasného zabezpečenia plnenia úloh vedúceho štátneho zamestnanca iným štátnym zamestnancom (ktorého bezúhonnosť bola pri prijatí do štátnej služby preukázaná „iba“ výpisom z registra trestov).

**K bodu 24 (§ 38 ods. 11)**

V prvej vete sa navrhuje legislatívno-technická úprava.

Zákon o štátnej službe sa vzťahuje na dotknuté skupiny štátnych zamestnancov (§ 1 ods. 4 zákona), ak osobitný predpis neustanovuje inak. Osobitné predpisy (zákon č. 385/2000 Z. z. a zákon č. 549/2003 Z. z.) upravujú požiadavku bezúhonnosti dotknutej skupiny štátnych zamestnancov. Zmyslom úpravy navrhovanej v druhej vete je umožniť dotknutým služobným úradom v sústave súdov Slovenskej republiky využiť centrálny informačný systém na preukazovanie bezúhonnosti odpisom registra trestov, ak sa obsadzuje pozícia justičného čakateľa, odborného justičného stážistu alebo súdneho úradníka. Ide o fakultatívnu možnosť (teda nie povinnosť) služobného úradu použiť pri preukazovaní bezúhonnosti postup podľa
§ 38 ods. 9 zákona o štátnej službe.

**K bodu 25 (§ 38 ods. 15)**

Legislatívno-technické úpravy.

**K bodu 26 (§ 38 ods. 16)**

Legislatívno-technická úprava (menia sa vnútorné odkazy, vypúšťa sa text súvisiaci s hromadným výberovým konaním). Nové znenie odseku sa navrhuje vzhľadom na rozsah potrebných úprav.

**K bodu 27 (§ 38 ods. 19)**

Uchádzať sa o prijatie na obsadzované štátnozamestnanecké miesto sa vo všeobecnosti môže aj štátny zamestnanec. Môže ísť o obsadzovanie odlišnej pozície, ale aj o obsadzovanie tej istej pozície (na základe výberového konania). V závislosti od konkrétnych okolností môže vznikať požiadavka preukázať aj také (nové) podmienky prijatia, ktoré sa u štátneho zamestnanca pri prijatí na jeho súčasné štátnozamestnanecké miesto nepožadovali. Navrhuje sa preto ustanoviť primerané použitie ustanovení, ktoré upravujú podmienky prijatia do štátnej služby v prípade občana, aj na štátneho zamestnanca.

**K bodu 28 (§ 39 ods. 1)**

V § 44 zákona sa navrhuje nový spôsob obsadzovania štátnozamestnaneckých miest vhodných pre absolventov na základe výberového konania – úprava hromadného výberového konania sa vypúšťa. V tejto súvislosti je potrebné zo všeobecnej úpravy obsadzovania štátnozamestnaneckých miest vypustiť obsadzovanie štátnozamestnaneckého miesta vhodného pre absolventa. Na obsadzovanie tzv. absolventskej pozície sa bude vzťahovať všeobecná úprava podľa § 39 ods. 1 v spojení s novou úpravou podľa § 44 zákona.

**K bodom 29 a 30 (§ 39 ods. 2 a § 40 ods. 3)**

Legislatívno-technické úpravy.

**K bodu 31 (§ 40 ods. 4 a 5)**

Podľa navrhovanej definície (§ 8 zákona) podmienkou statusu bývalého štátneho zamestnanca nie je evidencia v registri bývalých štátnych zamestnancov. Bývalý štátny zamestnanec má možnosť požiadať o zaradenie do tohto registra (§ 27b ods. 1 a 2 zákona). Zaradením do registra sa potvrdí, že fyzická osoba spĺňa podmienky podľa § 8. Až po zaradení do registra získa bývalý štátny zamestnanec status, ktorý je právne relevantný vo vzťahu k obsadzovaniu štátnozamestnaneckého miesta na základe vnútorného výberového konania. V odseku 4 sa preto navrhuje zohľadniť uvedené súvislosti a jednoznačne ustanoviť, ktorý bývalý štátny zamestnanec sa môže prihlasovať do vnútorného výberového konania.

Užšie vnútorné výberové konanie je vyhradené pre štátnych zamestnancov a bývalých štátnych zamestnancov (evidovaných v registri bývalých štátnych zamestnancov) konkrétneho služobného úradu. Podľa platnej úpravy sa nemôže do užšieho vnútorného výberového konania prihlásiť štátny zamestnanec v dočasnej štátnej službe prijatý bez výberového konania v dvoch prípadoch – ak bol prijatý na zastupovanie iného štátneho zamestnanca alebo na voľnú pozíciu. S cieľom podporiť princíp transparentného zamestnávania sa v odseku 4 ďalej navrhuje rozšíriť existujúcu úpravu na všetky prípady (všetkých štátnych zamestnancov) prijatých do dočasnej štátnej služby bez výberového konania.

V novom znení odseku 5 sa zohľadňuje nastavenie registra výberových konaní a v tejto súvislosti sa precizuje úprava podmienok účasti vo výberovom konaní v súvislosti s hornou vekovou hranicou.

**K bodom 32 a 33 (§ 40 ods. 8 a 10)**

Legislatívno-technické úpravy.

**K bodu 34 (§ 41 ods. 1)**

Legislatívno-technická úprava; vypúšťa sa nadbytočný text. Centrálny informačný systém nebude už prevádzkovaný na ústrednom portáli verejnej správy. Výberové konania budú publikované na verejnom portáli centrálneho informačného systému.

**K bodom 35 až 40 (§ 41 ods. 2 až 8)**

Úprava podľa odseku 2 sa dopĺňa o možnosť služobného úradu predĺžiť lehotu (resp. termín) na prihlásenie uchádzača do výberového konania zverejnenú vo vyhlásení výberového konania. Keďže predĺžiť je možné len časové obdobie, ktoré ešte neuplynulo, navrhuje sa možnosť predĺžiť lehotu (a zverejniť túto skutočnosť prostredníctvom registra výberových konaní na verejnom portáli) iba vopred, teda pred jej uplynutím. Prvým dôvodom predĺženia lehoty môže byť nízky počet uchádzačov (menej ako dvaja) prihlásených do predmetného výberového konania. Druhým dôvodom predĺženia lehoty môže byť skutočnosť, že žiaden z uchádzačov prihlásených do výberového konania nespĺňa predpoklady a požiadavky vyhláseného výberového konania. Pri rozhodovaní sa o predĺžení lehoty by mal služobný úrad zvažovať najmä celkovú dĺžku pôvodne určenej lehoty, ako aj zostávajúcu časť lehoty, ktorá má ešte uplynúť. Pri splnení zákonom ustanovených podmienok bude možné lehotu predĺžiť aj opakovane.

Úprava podľa odseku 2 sa ďalej navrhuje doplniť o možnosť služobného úradu zmeniť (prostredníctvom registra výberových konaní) niektoré údaje v žiadosti o zaradenie do výberového konania. Zámerom je umožniť opravu niektorých zrejmých nesprávností uvedených v žiadosti (napríklad nepresnosť v dátume narodenia, v dátume skončenia prípravy na povolanie alebo v rodnom čísle uchádzača) alebo zmenu niektorých údajov (napríklad kontaktné údaje uchádzača). Rozsah možných zmien bude závisieť od spôsobu podania žiadosti (listinne/ elektronicky), typu údaju a aktuálneho stavu uchádzača v rámci výberového konania, nakoľko niektoré údaje bude možné meniť len do zaradenia uchádzača do výberového konania. Podrobnosti budú ustanovené vykonávacím právnym predpisom (vyhláška o výberových konaniach). V rámci odseku 2 sa zohľadnilo aj nastavenie registra výberových konaní vo vzťahu k riešeniu situácií, ak uchádzač podá totožnú žiadosť o zaradenie s totožnými prílohami. V rámci registra výberových konaní bude možné takúto žiadosť/ uchádzača vyhodnotiť ako „duplicitného“. V tomto smere sa upravilo aj znenie odseku 2, t. j. na takto podanú žiadosť sa neprihliada a systém ju umožní spracovať spôsobom popísaným vyššie.

Okrem uvedených zmien sa v odseku 2 realizujú niektoré legislatívno-technické úpravy.

V odseku 3 písm. b) sa precizuje úprava podávania žiadosti o zaradenie do výberového konania v elektronickej podobe. V praxi sa nebude viac rozlišovať medzi prihlasovaním po autentifikácii a prihlasovaním bez autentifikácie, ale bude možné len prihlasovanie po autentifikácií na verejnom portáli, a to menom a heslom alebo elektronickým občianskym preukazom.

Možnosť uchádzača zvoliť si podobu doručovania písomností vo výberovom konaní podľa odseku 4 sa upravuje v nadväznosti na zmeny v odseku 3 – v úprave spôsobu podávania žiadosti o zaradenie do výberového konania. Nakoľko sa podávanie žiadosti v elektronickej podobe bez autentifikácie vypúšťa, relevantná úprava v odseku 4 stráca opodstatnenie. Výber elektronickej podoby doručovania do zriadenej elektronickej schránky bude naďalej možný iba v prípade žiadosti o zaradenie podanej v elektronickej podobe (prostredníctvom verejného portálu) po autentifikácii s e-ID na verejnom portáli. Úprava voľby spôsobu doručovania sa ďalej navrhuje rozšíriť o možnosť uchádzača zmeniť podobu doručovania počas výberového konania. Možnosť zvoliť si podobu doručovania (listinne alebo elektronicky do emailovej schránky) alebo požiadať o zmenu podoby doručovania sa primerane vzťahuje aj na uchádzača, ktorý nevyužil právo zvoliť si podobu doručovania v žiadosti o zaradenie do výberového konania podanej v listinnej podobe – to znamená, že aj takýto uchádzač má možnosť požiadať o zmenu, resp. dodatočne si zvoliť podobu doručovania.

V odsekoch 5 a 6 sa realizujú legislatívno-technické úpravy. Dôvodom je precizovanie textu a zohľadnenie úprav a terminológie navrhovaných v súvisiacich ustanoveniach. V odseku 6 písm. b) sa zároveň zohľadňuje nové nastavenie odosielania a doručovania písomností odosielaných uchádzačom prostredníctvom verejného portálu služobnému úradu (písomnosti už nebudú doručované do elektronickej schránky služobného úradu).

Vypustenie pôvodného znenia odseku 7 nadväzuje na úpravu v odseku 3. Vzhľadom na poznatky z aplikačnej praxe sa navrhuje ustanoviť možnosť služobného úradu v odôvodnených prípadoch meniť obsah vyhláseného výberového konania (napr. počet obsadzovaných miest, predpokladaný termín uskutočnenia výberového konania, kontaktnú osobu). Rozsah možných zmien bude závisieť od typu údaju a aktuálneho stavu výberového konania, nakoľko niektoré údaje bude možné meniť len do ukončenia prihlasovania uchádzačov do výberového konania. Podrobnosti budú ustanovené vykonávacím právnym predpisom.

Žiadosť o zaradenie do výberového konania podaná v elektronickej podobe prostredníctvom verejného portálu bude zaevidovaná v registri výberových konaní automaticky. V novom znení odseku 8 sa upravuje procesná stránka iba v prípade evidovania žiadosti o zaradenie do výberového konania, ktorá bola podaná v listinnej podobe. Bez ohľadu na spôsob podania žiadosti bude každému prihlásenému uchádzačovi na účely výberového konania pridelený jedinečný identifikátor.

**K bodu 41 (§ 41 ods. 10)**

V novom znení odseku 10 sa realizuje viacero legislatívno-technických úprav, primárne v dôsledku zmien navrhovaných v § 41 ods. 3 a 7 zákona.

**K bodom 42 a 43 (§ 41 ods. 22 a 24)**

Legislatívno-technická úprava.

**K bodu 44 (§ 41 ods. 25)**

Písmeno b) sa navrhuje vypustiť z dôvodu nadbytočnosti a z dôvodu vnútorného rozporu so zápisnicou i s vyhláseným výsledkom predmetného výberového konania. Podľa súčasnej úpravy služobný úrad v praxi najskôr v registri výberových konaní deklaroval, že výberové konanie bolo úspešné a následne potreboval meniť, resp. zverejňovať informáciu, že vyhlásený výsledok výberového konania sa zmenil. Avšak potom zverejnená informácia nebola v súlade s výsledkom deklarovaným v zápisnici z výberového konania.

**K bodu 45 (§ 41 ods. 26)**

Upravuje sa možnosť služobného úradu opraviť vyhlásený výsledok (resp. vyhlásiť zmenu výsledku) výberového konania za zákonom ustanovených podmienok. Cieľom novej úpravy je zabezpečiť, aby zverejnený výsledok výberového konania a poradie, resp. status uchádzačov zverejňovaný spolu s výsledkom výberového konania zodpovedal záverom uvedeným v zápisnici alebo v zázname z výberového konania. Centrálny informačný systém o tejto skutočnosti (zmene výsledku) automaticky bezodkladne informuje (notifikácia) všetkých uchádzačov, ktorí boli pozvaní na toto výberové konanie.

Zmena výsledku výberového konania môže mať za následok zmenu v osobe vybraného úspešného uchádzača. Uchádzači budú o zmene výsledku (resp. o novom výsledku) notifikovaní automaticky prostredníctvom centrálneho informačného systému. Pôvodne vybranému uchádzačovi, u ktorého môže zmena výsledku viesť k neprijatiu do štátnej služby (nakoľko podľa zmeneného výsledku nebol úspešný, prípadne bol úspešný, avšak horší v poradí), bude musieť túto skutočnosť oznamovať služobný úrad. Obdobne tento postup platí aj vo vzťahu k novému vybranému úspešnému uchádzačovi v dôsledku zmeny výsledku výberového konania.

**K bodu 46 (§ 42 ods. 1)**

V nadväznosti na poznatky z aplikačnej praxe sa navrhuje doplniť dôvody zrušenia výberového konania o prípad, keď výberové konanie nebolo vyhlásené v súlade s právnymi predpismi (napr. zákonom o štátnej službe a vykonávacími právnymi predpismi vydanými na základe tohto zákona, nariadeniami vlády SR alebo aj inými osobitnými predpismi). Obdobne ako pri ďalších dôvodoch, aj v tomto prípade bude možné zrušiť výberové konanie len do jeho uskutočnenia.

Vo všeobecnosti platí, že služobný úrad by mal pristúpiť k zrušeniu výberového konania podľa § 42 ods. 1 písm. d) až po vyčerpaní iných zákonných možností opravy zverejneného vyhlásenia výberového konania, a to využitím § 41 ods. 7 v znení návrhu zákona. Napríklad, ak služobný úrad vyhlásil výberové konanie a omylom určil kratšiu lehotu na prihlasovanie, ako ustanovuje zákon, môže ju do istého momentu opraviť cez register výberových konaní a zverejniť aktualizované znenie vyhlásenia výberového konania na verejnom portáli, t. j. nemusí v tomto prípade hneď pristúpiť k zrušeniu výberového konania.

**K bodu 47 (vypustenie § 42 ods. 2)**

Odsek 2 sa vypúšťa z dôvodu nadbytočnosti [vzhľadom na úpravu navrhovanú v § 41 ods. 7 a § 42 ods. 1 písm. d)].

**K bodu 48 (§ 42 ods. 2)**

V odseku 2 (pôvodný odsek 3) sa realizujú legislatívno-technické úpravy.

**K bodu 49 (§ 42 ods. 3)**

V novom znení odseku 3 sa v podstate preberá aktuálne znenie odseku 4 prvej vety a realizujú sa niektoré legislatívno-technické úpravy.

**K bodu 50 (§ 42 ods. 4 a 5)**

V novom odseku 4 sa preberá súčasná úprava podľa odseku 3 druhej vety; v podstate ide o legislatívno-technickú zmenu.

Úprava podľa odseku 5 vecne nadväzuje na odseky 2 až 4, pokiaľ ide o zrušenie štátnozamestnaneckého miesta po uskutočnení výberového konania. V novom odseku 5 sa upravuje situácia, keď sa na základe výberového konania obsadzovalo viac ako jedno štátnozamestnanecké miesto. Služobný úrad v takomto prípade môže zrušiť niektoré, prípadne aj všetky obsadzované miesta. Oznamovacia povinnosť služobného úradu sa vzťahuje na dotknutého uchádzača, teda uchádzača, ktorý mohol byť prijatý, ak by nedošlo k zrušeniu obsadzovaného štátnozamestnaneckého miesta. Ak sa napríklad budú obsadzovať tri štátnozamestnanecké miesta, vo výberovom konaním budú najmenej traja úspešní uchádzači, a dve z obsadzovaných pozícií budú zrušené, vznikne oznamovacia povinnosť služobného úradu voči úspešnému uchádzačovi na druhom a na treťom mieste.

V prípade, ak by došlo k zrušeniu časti obsadzovaných štátnozamestnaneckých miest do uskutočnenia výberového konania, služobný úrad bude mať možnosť riešiť túto situáciu s využitím úpravy podľa § 41 ods. 7, teda zmeniť obsah vyhláseného výberového konania
(znížiť počet obsadzovaných štátnozamestnaneckých miest).

**K bodom 51 a 52 [§ 43 ods. 1 písm. b) a ods. 3 písm. b)]**

Legislatívno-technické úpravy.

**K bodu 53 (§ 43 ods. 2)**

Nové znenie odseku 2 nadväzuje na § 41 ods. 4 zákona, v ktorom sa upravuje pre uchádzača možnosť voľby spôsobu doručovania písomnosti vo výberovom konaní. Vypustenie pôvodnej (úvodnej) časti textu súvisí s úpravou navrhovanou v § 41 ods. 3 a 4. Služobný úrad je povinný rešpektovať voľbu uchádzača, pokiaľ ide o zvolenú podobu doručovania písomností. Výnimkou v tomto smere môže byť napríklad situácia, ak nie je v čase doručovania technicky možné doručovať písomnosti uchádzačovi ním zvoleným spôsobom, napr. pre nefunkčnosť aplikácie, elektronickej schránky uchádzača a pod. Avšak aj v tomto prípade by mal služobný úrad rešpektovať zákonom ustanovené a možné podoby doručovania písomností pri výberovom konaní. Napríklad, ak je objektívne nemožné uchádzačovi doručiť písomnosť elektronicky, je potrebné odoslať ju poštovým podnikom, príp. odovzdať ju priamo uchádzačovi krátkou cestou.

Podľa nového znenia § 41 ods. 4 voľba podoby doručovania písomností služobným úradom je právom uchádzača. Zmyslom úpravy podľa odseku 2 druhej vety je právna regulácia prípadov, keď uchádzač nevyužil právo na voľbu podoby doručovania (týka sa to len listinne podanej žiadosti o zaradenie). Služobný úrad mu bude v takýchto situáciách doručovať písomnosti spravidla v listinnej podobe. Výnimkou môže byť doručovanie nejakej operatívnej informácie, kde zohráva rolu časový aspekt, napr. by doručovanie poštovým podnikom mohlo poškodiť uchádzača v porovnaní s uchádzačmi, ktorým sa písomnosť doručuje elektronicky.

**K bodom 54 (§ 43 ods. 4)**

Legislatívno-technická úprava.

**K bodu 55 (nové znenie § 44)**

Pôvodná úprava obsadzovania štátnozamestnaneckého miesta vhodného pre absolventa (tzv. absolventské miesto) sa zo zákona vypúšťa. Podstatným spôsobom sa mení aj zákonné vymedzenie možností služobného úradu určovať absolventské miesta (§ 23 ods. 3 a 4 zákona), ako aj spôsob zaraďovania absolventov do evidencie v príslušnej časti centrálneho informačného systému (§ 27c v spojení s § 9).

V závislosti od určenia konkrétneho absolventského miesta bude mať služobný úrad možnosť alebo povinnosť obsadzovať toto štátnozamestnanecké miesto na základe výberového konania. Keďže absolventské miesto sa obsadzuje zásadne absolventom (§ 9 ods. 2), výberového konania sa môže zúčastniť iba absolvent. Absolventom pritom môže byť osoba evidovaná v registri absolventov (§ 27c) alebo aj iný uchádzač, ktorý je absolventom v zmysle § 9 ods. 1 v spojení s § 9 ods. 3 písm. b) zákona a nie je evidovaný v registri absolventov.

Ponecháva sa teda čiastočne pôvodná úprava vo vzťahu k obsadzovaniu absolventských miest výberovým konaním, t. j. služobný úrad bude v tomto prípade vyhlasovať vonkajšie výberové konanie z absolventov a postupovať primerane podľa ustanovení vzťahujúcich sa na tento druh výberového konania.

**K bodom 56 a 57 (§ 46 ods. 1)**

V nadväznosti na zmeny navrhované v súvisiacej úprave výberového konania sa upravuje rozsah splnomocnenia na vydanie vykonávacieho právneho predpisu (vyhláška Úradu vlády SR) pre oblasť výberových konaní.

**K bodu 58 (§ 47)**

Legislatívno-technické úpravy.

**K bodu 59 [§ 51 ods. 2 písm. h)]**

Zmyslom navrhovanej úpravy je upraviť prípady, keď štátnozamestnanecké miesto nie je jednoznačne zaradené v konkrétnom organizačnom útvare služobného úradu. Môže ísť napríklad o pozíciu odborníka ústavného činiteľa v priamej riadiacej pôsobnosti člena vlády.

**K bodu 60 (§ 108)**

Úprava podľa odseku 1 sa dopĺňa o osobitnú formu služobného preukazu – elektronický služobný preukaz. Podľa navrhovanej úpravy (odsek 3) pôjde o služobný preukaz vyhotovený prostredníctvom modulu elektronických služobných preukazov (súčasť centrálneho informačného systému) alebo iným spôsobom. Zohľadňuje sa tým v podstate už čiastočne existujúci stav, nakoľko viaceré služobné úrady už v súčasnosti vydávajú elektronické služobné preukazy.

Elektronický služobný preukaz štátneho zamestnanca vyhotovený prostredníctvom modulu elektronických služobných preukazov bude mať funkčnosť bežného služobného preukazu. Okrem toho bude použiteľný na autentifikáciu štátneho zamestnanca v rámci centrálneho informačného systému, primárne v jeho internej časti. Tento služobný preukaz môže byť použiteľný aj na autentifikáciu štátneho zamestnanca v rámci iných informačných systémov služobného úradu, v závislosti od prístupu (resp. pridelených autentifikačných certifikátov) a internej politiky služobného úradu v danej oblasti.

Tzv. mandátny certifikát (autorizačný prostriedok) pre služobný preukaz bude vydávať poskytovateľ dôveryhodných služieb na základe elektronickej žiadosti. Následne sa v module elektronických služobných preukazov zaevidujú predmetné údaje na dotknutý služobný preukaz. Modul elektronických služobných preukazov bude môcť obsahovať aj údaje potrebné pre funkčnosť elektronického služobného preukazu navrhovanú v odseku 3.

Modul elektronických služobných preukazov sa v centrálnom informačnom systéme zriaďuje ako pilotný modul, ktorý bude k dispozícii služobným úradom vo forme aplikácie (softwaru). Technické prostriedky (napr. tlačiareň, kartičky s el. čipom) potrebné k vytvoreniu fyzickej podoby služobného preukazu si bude v prípade záujmu musieť zabezpečiť samotný služobný úrad na vlastné náklady.

**K bodu 61 (§ 159 ods. 4)**

Platové tarify štátnych zamestnancov (zamestnancov verejného sektora) sú v bežnom prípade ustanovené právnym predpisom (nariadenie vlády) a uverejnené v Zbierke zákonov Slovenskej republiky. Platová tarifa predstavuje základnú zložku funkčného platu štátneho zamestnanca a suma platovej tarify je súčasne východiskom pre určovanie ostatných podstatných zložiek funkčného platu. Zverejňovanie platových taríf je prostriedkom potvrdenia právnej istoty štátnych zamestnancov a uchádzačov o štátnu službu, pokiaľ ide o podmienky vykonávania štátnej služby. Súčasne ide o transparentný spôsob informovania verejnosti. V niektorých služobných úradoch sa zvýšené platové tarify štátnych zamestnancov ustanovujú služobným predpisom, nie nariadením vlády. Vzhľadom na uvedené skutočnosti sa navrhuje ustanoviť povinnosť týchto služobných úradov zverejňovať zvýšené platové tarify (predmetný služobný predpis) na webovom sídle – informačná povinnosť (obdobne ako v prípade doplnenia § 10 ods. 2 zákona) sa vzťahuje na Kanceláriu prezidenta SR, Kanceláriu Národnej rady SR, Kanceláriu Ústavného súdu SR, Kanceláriu verejného ochrancu práv a Najvyšší kontrolný úrad SR.

Vyššie uvedený postup má okrem iného zabezpečiť, aby Úrad vlády SR ako správca centrálneho informačného systému, ktorý v zmysle § 25 ods. 2 druhej vety návrhu zákona vytvára a spravuje číselníky, mal dostupné informácie o aktuálne platných platových tarifách na dotknutých služobných úradoch za účelom správneho nastavenia číselníka pre tieto služobné úrady.

**K bodu 62 (§ 173 ods. 1)**

Legislatívno-technická úprava.

**K bodu 63 (§ 175 ods. 2)**

Vypúšťa sa osobitná úprava plynutia lehôt vo výberovom konaní a hromadnom výberovom konaní. To znamená, že aj lehoty na prihlásenie sa do výberového konania začnú plynúť až dňom nasledujúcim po dni vyhlásenia výberového konania.

**K bodu 64 (vypustenie § 193e)**

Návrh na zrušenie nadväzuje na zrušenie § 9a zákona vrátane odôvodnenia – dotknutá úprava odbornej stáže stráca význam.

**K bodu 65 (prechodné ustanovenia - § 193g až § 193i)**

§ 193g

Vzhľadom na rozsah a obsah plánovaných zmien v opise štátnozamestnaneckého miesta (vzor bude novou prílohou vykonávacieho právneho predpisu podľa § 23 ods. 5) sa v odseku 1 výslovne ustanovuje povinnosť služobného úradu odovzdať štátnemu zamestnancovi opis štátnozamestnaneckého miesta vypracovaný v súlade s právnou úpravou účinnou od 1. júla 2023. Súčasne sa navrhuje ustanoviť primeraná doba na splnenie tejto povinnosti.

Vzhľadom na zmenu príslušnosti na určovanie štátnozamestnaneckých miest vhodných pre absolventov sa v odseku 2 upravuje na prechodné obdobie status takýchto pozícií určených podľa predošlej právnej úpravy. Povinnosť služobného úradu určiť štátnozamestnanecké miesta vhodné pre absolventov podľa novej úpravy sa v podstate posúva o šesť mesiacov od nadobudnutia jej účinnosti.

V odsekoch 3 a 4 sa upravuje účinnosť úpravy účinnej do 30. júna 2023 vo vzťahu k postupom začatým do 30. júna 2023.

Použitie súčasnej úpravy (účinnej do 30. júna 2023) sa vzťahuje iba na začaté výberové konania. Od 1. júla 2023 bude možné vyhlásiť a realizovať výberové konanie iba podľa novej právnej úpravy. Opis obsadzovaného štátnozamestnaneckého miesta bude musieť byť v takomto prípade vypracovaný už podľa novej právnej úpravy.

§ 193h

Podľa novej úpravy centrálneho informačného systému sa register nadbytočných štátnych zamestnancov nahrádza registrom bývalých štátnych zamestnancov a register úspešných absolventov sa nahrádza registrom absolventov. Podstatným spôsobom sa rozširujú možnosti evidencie v registri bývalých štátnych zamestnancov (v porovnaní s registrom nadbytočných štátnych zamestnancov) a zjednodušuje sa evidencia v registri absolventov (v porovnaní s registrom úspešných absolventov). Mení sa aj rozsah evidovaných údajov v oboch registroch ako aj spôsob zaraďovania bývalého štátneho zamestnanca a absolventa do registrov.

V súvislosti s možnou potrebou dokončiť výberové konania vyhlásené podľa úpravy účinnej do 30. júna 2023 bude zabezpečená prevádzka registra nadbytočných štátnych zamestnancov a registra úspešných absolventov (a evidencia v týchto registroch) do 31. decembra 2023. V § 193h sa navrhuje úprava prechodného obdobia zaraďovania a evidencie v týchto registroch.

Absolvent, ktorý bol alebo ktorý je evidovaný v registri úspešných absolventov môže požiadať o zaradenie do registra absolventov spôsobom a za podmienok ustanovených týmto zákonom v znení účinnom od 1. júla 2023. Nadbytočný štátny zamestnanec, ktorý bol alebo ktorý je evidovaný v registri nadbytočných štátnych zamestnancov, môže požiadať príslušný služobný úrad o zaradenie do registra bývalých štátnych zamestnancov spôsobom a za podmienok ustanovených týmto zákonom v znení účinnom od 1. júla 2023.

§ 193i

V odseku 1 sa na prechodné obdobie ustanovuje možnosť (teda nie povinnosť) služobného úradu poskytovať údaje do modulu služobných úradov a do modulu štátnych zamestnancov. Zároveň sa ustanovuje termín, odkedy vznikne služobnému úradu povinnosť poskytovať údaje do uvedených modulov. Primerane táto úprava platí aj na úrad vlády. V odseku 2 sa upravuje oznamovacia povinnosť služobného úradu, ktorý v prechodnom období nebude poskytovať údaje do modulu služobných úradov; úprava súvisí s vypustením informačnej povinnosti služobného úradu podľa § 23 ods. 1 zákona. V odseku 3 sa upravuje povinnosť služobného úradu, ktorý v prechodnom období neposkytuje údaje do modulu štátnych zamestnancov; úprava súvisí s vypustením povinnosti služobného úradu podľa § 21 ods. 3 zákona. V odseku 4 sa navrhuje zohľadniť nastavenie centrálneho informačného systému a spôsob vzájomného prepojenia modulu štátnych zamestnancov s modulom vzdelávania, s modulom služobných preukazov a s registrom bývalých štátnych zamestnancov. Bez údajov o štátnom zamestnancovi v module štátnych zamestnancov nemôže modul vzdelávania a ani modul služobných preukazov správne fungovať a poskytovať služobnému úradu súvisiace služby. Obdobne zaradiť bývalého štátneho zamestnanca do registra bývalých štátnych zamestnancov, ak spĺňa všetky zákonné podmienky, môže služobný úrad len z modulu štátnych zamestnancov a k tomu potrebuje v danom module údaje štátneho zamestnanca.

**K bodu 66 (príloha č. 1)**

Navrhuje sa nové znenie prílohy č. 1. Pôvodný predmet prílohy (vzor opisu štátnozamestnaneckého miesta) bude upravený vo vykonávacom právnom predpise (§ 23
ods. 5 zákona).

Podrobnejší rozsah osobných údajov spracúvaných v centrálnom informačnom systéme (na verejnom portáli a v rámci modulov internej časti systému) na základe zákona o štátnej službe, sa navrhuje vypustiť z § 28 a upraviť v potrebnej miere v samostatnej prílohe k zákonu
o štátnej službe. Týmto nie je dotknuté právo úradu vlády a služobných úradov spracúvať v centrálnom informačnom systéme aj iný rozsah osobných údajov, ak oprávnenie na ich spracúvanie vyplýva z osobitného predpisu (napr. zákona č. 18/2018 Z. z.). Pôjde napríklad o údaje kontaktnej osoby za služobný úrad, ktoré sú potrebné na plnenie služobných úloh daných osôb vo vzťahu k centrálnemu informačnému systému a pod.

**K bodu 67 (príloha č. 2)**

Zmyslom nového znenia prílohy č. 2 zákona o štátnej službe (charakteristiky platových tried štátneho zamestnanca) je systematické – číselné rozdelenie najnáročnejších činností zaradených do jednotlivých platových tried. Návrh sa predkladá za účelom väčšej prehľadnosti a tiež v súvislosti s technickým riešením predmetnej časti centrálneho informačného systému. Obsahom ani účelom návrhu nie je zmena ani doplnenie existujúcej úpravy po vecnej stránke – ide teda výlučne o formálnu úpravu prílohy č. 2. Účelom návrhu rovnako nie je zmena existujúceho spôsobu určovania platových tried, nie je napríklad vylúčená kombinácia ani kumulácia činností uvedených pod viacerými bodmi v charakteristike platovej triedy.

**K čl. II**

Ustanovuje sa účinnosť novej právnej úpravy.